Source: http://minprace.tau18.iway.sk/sk/praca-zamestnanost/vztah-zamestnanca-zamestnavatela/kolektivne-pracovnopravne-vztahy/strajk-vyluka/
Timestamp: 2019-11-22 14:50:52+00:00
Document Index: 1067989

Matched Legal Cases: ['súd ', '§ 141', '§16', '§26', '§27', '§ 31']

Štrajk a výluka - MPSVR SR
Úvod > Práca a zamestnanosť > Zamestnanec a zamestnávateľ > Kolektívne pracovnoprávne vzťahy > Štrajk a výluka
Ak sa po neúspešnom riešení sporu pred sprostredkovateľom sporné strany nedohodnú na pokračovaní riešenia sporu pred rozhodcom , možno riešiť spor len cestou štrajku alebo výluky.
Štrajk je úplné alebo čiastočné zastavenie práce zamestnancami. Právo na štrajk zamestnancovi zaručuje Ústava SR.
Zamestnávateľ je povinný ospravedlniť neprítomnosť zamestnanca v práci aj za čas, kedy nepracuje z dôvodu účasti na štrajku. Mzda, ani náhrada mzdy zamestnancovi za čas účasť na štrajku nepatrí.
Ak súd právoplatne rozhodne o nezákonnosti štrajku, účasť na štrajku sa považuje za neospravedlnenú neprítomnosť v práci.
(§ 141 odsek 6 Zákonníka práce)
Štrajk o uzatvorenie kolektívnej zmluvy (ako jeden z možných druhov štrajku) je upravený v zákone o kolektívnom vyjednávaní. Vyhláseniu štrajku musí predchádzať konanie pred sprostredkovateľom.
Právo vyhlásiť štrajk a rozhodnúť o jeho začatí v spore o uzatvorenie kolektívnej zmluvy prislúcha príslušnému odborovému orgánu. So štrajkom musí súhlasiť nadpolovičná väčšina zamestnancov zamestnávateľa zúčastnených na hlasovaní o štrajku, ktorých sa má táto kolektívna zmluva týkať. Na hlasovaní sa však musí zúčastiť aspoň nadpolovičná väčšina zamestnancov počítaná zo všetkých zamestnancov.
(§16 – §26 zákona o kolektívnom vyjednávaní)
Pracoviská so zákazom štrajku
Na pracovisku, kde je zakázané štrajkovať (napr. obsluha jadrových elektrárni, zariadení ropovodov, plynovodov), sa spor môže riešiť len pred rozhodcom.
Štrajk je v tomto prípade vylúčený. Konanie pred rozhodcom sa začne buď na základe spoločnej dohody zmluvných strán alebo rozhodcu určí na žiadosť ktorejkoľvek zo zmluvných strán Ministerstvo práce sociálnych vecí a rodiny SR.
Výluka je čiastočné alebo úplné zastavenie práce zamestnávateľom v spore o uzavretie kolektívnej zmluvy. Výluka je obranný nastroj zamestnávateľa proti požiadavkám odborárov.
Ak zamestnanec nemôže vykonávať prácu z dôvodu, že bola voči nemu uplatnená výluka, ide o prekážku v práci na strane zamestnávateľa. Zamestnancovi v takom prípade patrí náhrada mzdy vo výške polovice priemerného zárobku v prípade, že nejde o nezákonnú výluku. Tento prostriedok riešenia sporu sa preto u nás využíva málo.
§27 až § 31 zákona o kolektívnom vyjednávaní
Dohovor MOP č. 87 o slobode združovania a ochrane práva organizovať sa (oznámenie č. 110/1997 Z. z.) (.pdf),
Dohovor MOP č. 98 o použití zásad práva organizovať sa a kolektívne vyjednávať (oznámenie č. 110/1997 Z. z.) (.pdf),
Dohovor MOP č. 154 o podpore kolektívneho vyjednávania (ozn. č. 14/2010 Z. z.) (.pdf),
Revidovaná Európska sociálna charta (.pdf)
Ústava SR zákon č. 460/1992 Zb.